Ησιόνη

Η Ησιόνη στην ελληνική μυθολογία ήταν κόρη του βασιλιά της Τροίας Λαομέδοντα, σύζυγος του Τελάμωνα και μητέρα του Τεύκρου. Ο Λαομέδοντας είχε αθετήσει την υπόσχεση αμοιβής που είχε δώσει στον Απόλλωνα και στον Ποσειδώνα, όταν αυτοί τον βοήθησαν στο χτίσιμο των τειχών της πόλης. Οι δύο θεοί τότε τιμώρησαν την Τροία. Ο Απόλλωνας έστειλε πανώλη και ο Ποσειδώνας ένα θαλλάσιο τέρας που κατασπάρασσε τους πολίτες. Για να κατευνάσουν το κακό και μετά τη συμβουλή ενός μαντείου οι Τρώες αποφάσισαν να θυσιάσουν την Ησιόνη. Την έδεσαν σε ένα βράχο και την άφησαν ώστε να αποτελέσει τροφή για το τέρας.

Την ίδια περίοδο όμως ο Ηρακλής, επιστρέφοντας από τον ένατο άθλο του πέρασε από την Τροία. Αφού ήρθε σε συνεννόηση με το Λαομέδοντα για την αμοιβή του θανάτωσε το τέρας και ελευθέρωσε την Ησιόνη. Ο Λαομέδοντας όμως δεν έδωσε στον Ηρακλή αυτό που του είχε τάξει με αποτέλεσμα ο Ηρακλής με τους συντρόφους του να πολιορκήσουν την Τροία και να την κυριεύσουν. Μετά την άλωση της πόλης η Ησιόνη δόθηκε σαν λάφυρο στον Τελάμωνα και της δόθηκε από τον κύριο της δικαίωμα εκλογής ενός ακόμη συμπατριώτη της για να τη συνοδεύσει. Εκείνη επέλεξε τον αδερφό της Ποδάρκη.

Στη συνέχεια εξαγόρασε την ελευθερία του αδερφού της δίνοντας ένα χρυσό πέπλο. Εξαιτίας αυτού ο Ποδάρκης μετονομάστηκε σε Πρίαμο (πρίαμαι = εξαγοράζω). Η Ησιόνη παντρεύτηκε τον Τελάμωνα και μαζί του απέκτησε ένα γιο, τον Τεύκρο. Αργότερα, με βάση ορισμένους, συγγραφείς, ο Πρίαμος διεκδίκησε την αδερφή του και η άρνηση που αντιμετώπισε αποτέλεσε την αφορμή για τον Τρωικό πόλεμο. Πρόκεται για μία όχι ιδιαίτερα διευρυμένη παραλλαγή του μύθου της ωραίας Ελένης.

Πηγές

 * Ζαν Ρισπέν, «Ελληνική μυθολογία», τόμος Β', εκδόσεις Δαρεμάς, Αθήνα 1953. (επιμέλεια:Σπύρος Μαρινάτος, μετάφραση Νίκος Τετενές)

Δείτε επίσης

 * Τροία
 * Ζώνη της Ιππολύτης
 * Λαομέδων

Ησιονη

Κατηγορία:Τρώες

Κατηγορία:Μύθοι της ελληνικής μυθολογίας

Hesíone Hésioné Hesione Hesíone Hesione Hesione Hésione Hesíone Esione ヘーシオネー 헤시오네 Hesionė Hesíone Гесиона Хесиона Hesione Гесіона